Under disse tærskelværdier finder den nationale lovgivning anvendelse. Ovennævnte grundlæggende principper i EU-retten finder anvendelse på samme betingelser som for bygge- og anlægskontrakter.

For at direktivet finder anvendelse, skal den anslåede værdi af det konkrete bygge/renoverings/tilpasningsprojekt være på 5 186 000 EUR eller derover, hvilket er den gældende tærskelværdi. Dette gælder alle funktionelt uafhængige projekter. En kommune, der planlægger at gennemføre en række forskellige indkvarteringsprojekter, vil generelt beregne værdien af hvert projekt separat for at afgøre, om tærskelværdien er nået. Det er ikke tilladt at opdele bygge- og anlægsprojekterne for at undgå, at de falder under direktivets anvendelsesområde (direktivets artikel 9, stk. 3).

Leje af eksisterende bygninger er ikke omfattet af udbudsreglerne (jf. direktivets artikel 16, litra a) ). Indkvartering kan, forudsat dette er muligt, stilles til rådighed uden udbudsprocedurer ved leje af eksisterende bygninger på markedet eller ved at rekvirere eksisterende offentlig infrastruktur (f.eks. barakker, skoler, sportsfaciliteter) til dette formål. Hvis det er nødvendigt at opføre nye bygninger, renovere eller på anden måde tilpasse eksisterende bygninger, kan EU's udbudsregler finde anvendelse .

1.Anvendelsesområde for EU's regler for offentlige udbud

Meddelelsen fastsætter ingen nye lovbestemmelser. Den afspejler Kommissionens fortolkning af traktaterne, udbudsdirektiverne og EU-Domstolens praksis. Det bør dog under alle omstændigheder bemærkes, at kun Domstolen i sidste ende har beføjelser til at give en bindende fortolkning af EU-retten.

Denne meddelelse giver et overblik over offentlige indkøberes, dvs. ordregivende myndigheders mulighed for hurtigt at kunne stille infrastruktur (indkvartering) samt nødvendige varer og tjenesteydelser til rådighed.

Den Europæiske Union står i øjeblikket over for en række udfordringer, der skyldes en pludselig markant stigning i strømmen af asylansøgere. Ikke mindst skal medlemsstaterne hurtigt og effektivt imødekomme asylansøgernes umiddelbare behov (indkvartering, forsyninger og tjenesteydelser).

For tjenesteydelseskontrakter er reglerne i det gældende direktiv og direktiv 2014/24/EU grundlæggende forskellige.

I henhold til direktiv 2004/18/EF er tjenesteydelser kun fuldt ud omfattet af direktivet, hvis de er opført på den udtømmende liste. Af disse tjenesteydelser kan der især være behov for bustransport og rengøringsydelser i forbindelse med asylansøgere. For alle andre tjenesteydelser, der ikke er opført på den udtømmende liste, kræves der i direktivet kun efterfølgende gennemsigtighed og anvendelse af bestemmelserne vedrørende tekniske specifikationer.

Tjenesteydelseskontrakter er omfattet af direktivet med de samme tærskelværdier som vareindkøbskontrakter. Derudover finder EU-rettens grundlæggende principper anvendelse på tjenesteydelseskontrakter, hvis de har en vis grænseoverskridende interesse, på samme betingelser som for bygge- og anlægskontrakter.

Direktiv 2014/24/EU finder i princippet anvendelse på alle tjenesteydelser. Der gælder dog særlige udbudsregler for "sociale og andre specifikke tjenesteydelser", nemlig "den lempelige ordning". I forbindelse med udbud af tjenesteydelser til asylansøgere kan den lempelige ordning være relevant i forbindelse med catering- og sundhedsydelser samt sociale ydelser. Visse tjenesteydelser er helt udelukket fra anvendelsesrådet for direktiv 2014/24/EU. Dette gælder redningstjeneste og sygetransport under visse omstændigheder.

Generelt vil direktiv 2014/24/EU finde anvendelse med samme tærskelværdier som det tidligere direktiv . For tjenesteydelser, der er omfattet af den lempelige ordning, er den gældende tærskelværdi blevet fastsat til 750 000 EUR.

Med den lempelige ordning skal de ordregivende myndigheder sørge for at offentliggøre bekendtgørelser på EU-niveau både før og efter kontrakttildelingen og for at overholde de grundlæggende proceduremæssige forpligtelser (især for at overholde princippet om ikkeforskelsbehandling). Procedurerne for tildeling af tjenesteydelser i disse kategorier fastsættes i national lovgivning. EU-rettens generelle principper finder anvendelse på tjenesteydelser under den fastsatte tærskelværdi, forudsat at de udgør en vis grænseoverskridende interesse .

2.Valg af udbudsprocedurer og frister i forbindelse med EU's udbudsregler

2.1.Generelt

Ved kontrakter, der hører under direktivets anvendelsesområde, kan den ordregivende myndighed vælge at tildele kontrakten som et offentligt eller et begrænset udbud (direktivets artikel 28) . Minimumsfristen for indsendelse af et tilbud i et offentligt udbud er 52 dage, men kan reduceres til 40 dage ved elektronisk indsendelse (direktivets artikel 38). Ved et begrænset udbud er fristen for modtagelse af ansøgninger om deltagelse mindst 37 dage og 40 dage for modtagelse af tilbud, når den ordregivende myndighed har udvalgt de tilbudsgivere, der kan afgive tilbud (direktivets artikel 38, stk. 3; disse frister kan reduceres til hhv. 30 og 35 dage, når der anvendes elektronisk indsendelse).

Ved offentlige udbud, der er omfattet af direktiv 2014/24/EU, gælder en frist på 35 dage for modtagelse af tilbud. I forbindelse med begrænsede udbud fastsætter direktiv 2014/24/EU en frist på 30 dage for modtagelse af ansøgninger om deltagelse og en frist på 30 dage for modtagelse af tilbud. Sidstnævnte frist kan, hvis denne mulighed er gennemført i den nationale lovgivning, aftales mellem ikkestatslige ordregivende myndigheder såsom regionale og lokale myndigheder, og deltagerne; hvis der ikke opnås enighed, kan minimumsfristen på 10 dage anvendes.

2.2.Hastetilfælde

I hastetilfælde fastsætter direktivet en væsentlig afkortelse af de generelle frister. I hastetilfælde kan ordregivende myndigheder vælge "hasteproceduren for begrænsede udbud", hvor fristen for modtagelse af en ansøgning om deltagelse er 15 dage og 10 dage for modtagelse af tilbud . Dette giver mulighed for en hurtig tildeling af kontrakten.

Denne procedure videreføres i direktiv 2014/24/EU, og der indføres derudover en hasteprocedure for offentlige udbud, idet fristen for modtagelse af tilbud kan reduceres til 15 dage, hvis den ordregivende myndighed kan godtgøre et akut behov.

Brugen af en "hasteprocedure for begrænsede udbud" forudsætter som minimum, at der sikres lige behandling og gennemsigtighed, hvilket gør det muligt at sikre en vis konkurrence selv i hastetilfælde. I mange tilfælde vil det være muligt at tildele de nødvendige kontrakter efter en sådan "hasteprocedure for begrænsede udbud" (eller i henhold til direktiv 2014/24/EU "hasteprocedure for offentlige udbud").

3.Udbud med forhandling uden forudgående offentliggørelse i særligt hastende tilfælde

EU-rettens "udbud med forhandling uden forudgående offentliggørelse" giver et nyt værktøj, som gør det muligt at tildele kontrakter om varetagelse af asylansøgeres behov, også i meget hastende tilfælde.

Ordregivende myndigheder kan tildele kontrakter efter proceduren for udbud med forhandling uden forudgående offentliggørelse, "såfremt det er strengt nødvendigt, når tvingende grunde som følge af begivenheder, som de ordregivende myndigheder ikke har kunnet forudse, ikke gør det muligt at overholde de tidsfrister, der gælder ved offentlige eller begrænsede udbud eller ved udbud med forhandling efter forudgående udbudsbekendtgørelse. De omstændigheder, der påberåbes som begrundelse for den tvingende nødvendighed, må under ingen omstændigheder kunne tilskrives de ordregivende myndigheder." (direktivets artikel 31, stk. 1, litra c) ).

Da de ordregivende myndigheder i sådanne tilfælde fraviger traktatens grundlæggende princip om gennemsigtighed, kræver EU-Domstolen, at denne procedure kun anvendes i ekstraordinære tilfælde. Samtlige betingelser skal være opfyldt og fortolkes restriktivt (se f.eks. sag C-275/08, Kommissionen mod Tyskland, og C-352/12, Consiglio Nazionale degli Ingegneri). "Udbud med forhandling uden forudgående offentliggørelse" giver de ordregivende myndigheder mulighed for at forhandle direkte med potentielle kontrahenter; der gives dog ikke mulighed for direkte tildeling til en forhåndsudvalgt kandidat, medmindre kun én kandidat vil være i stand til at levere inden for de tekniske og tidsmæssige begrænsninger som følge af det akutte behov.

Den enkelte ordregivende myndighed skal vurdere, om betingelserne for at anvende "udbud med forhandling uden forudgående offentliggørelse" er opfyldt. Den skal begrunde sit valg af denne procedure i en særskilt rapport. I den individuelle vurdering af hvert tilfælde skal følgende kumulative kriterier være opfyldt:

3.1."Begivenheder, som den pågældende ordregivende myndighed ikke har kunnet forudse"